Izvor: N1

Funkcioner Demokratske stranke Branimir Kuzmanović rekao je da očekuje da će u beogradskoj opštini Vračar vlast formirati koalicija oko DS-a i Pokret Dosta je bilo.

"Očekujem da imamo većinu s Pokretom Dosta je bilo i naravno da smo spremni za potpunu transparentnost u vršenju vlasti, kako traži taj pokret, jer opština Vračar je i do sada bila jedna od najtransparentnijih lokalnih samouprava", rekao je Kuzmanović koji je na lokalnim izborima 24. aprila bio nosilac liste "Vračar slobodno".

Ta lista, na kojoj su DS, SDS, LDP, SDU, NOVA i LS, osvojila je 17 mandata, SNS 16, Pokret Dosta je bilo sedam, socijalisti tri, a koalicija DSS-Dveri dva odbornička mandata.

Dosta je bilo: Ne licitirati saradnju

Vračarski odbor pokreta "Dosta je bilo - Saša Radulović" pozvao je sve svoje potencijalne političke partnere da ne licitiraju saradnjom sa ovim pokretom dok su ugrožena osnovna biračka prava građana.

"Svedoci smo ogromnih nepravilnosti izbornog procesa koji nije završen i postizbornog prekrajanja rezultata", ukazuje se u saopštenju Pokreta i dodaje da dok se ne saznaju konačni rezultati glasanja taj pokret neće ulaziti ni u kakve formalne i neformalne razgovore.

"Uslov svih uslova da uđemo u vlast ili podržimo nekoga u vršenju vlasti je potpuna transparentnost", dodaje Pokret i ponavlja da sa SNS neće biti pregovora na bilo kom nivou.

Kuzmanović je podsetio da je bio prvi predsednik opštine u Srbiji koji je javno objavio svoju imovinsku kartu na sajtu opštine.

"Imali smo objavljivanje svih javnih nabavki na sajtu opštine još 2008, tako da što se transprentnosti tiče, verujem da možemo da ispunimo sve zahteve Pokreta Dosta je bilo i da na taj način možemo da formiramo većinu", rekao je Kuzmanović.

Podsetio je i na brojne akcije podrške penzionerima i đacima koji žive u opštini Vračar, najaviviši da će i buduća vlast nastaviti da sluša sve što kažu građani.